ועדת העבודה, הרווחה והבריאות, כנסת 20, פרוטוקול מספר 22, 2015-07-06 12:30

אלי אלאלוף: שלום לכולם.

אלי אלאלוף: על הדקה אנחנו בזמן ואני שמח.

אלי אלאלוף: יש לנו חברים שממשיכים איתנו בחלק השני של היום.

אלי אלאלוף: היום, ה-6 לשביעי 2015, י"ט בתמוז תשע"ה.

אלי אלאלוף: אתה רוצה להוסיף את התאריך המוסלמי?

אלי אלאלוף: אתה זוכר את היום ברמדאן?

אחמד טיבי: למה להביך אותי ברבים?

אחמד טיבי: אני צם.

אלי אלאלוף: זה היה מביך אותי אם היית שואל אותי בעברית גם כן.

אלי אלאלוף: אבל אני חושב שזה היה טוב להוסיף את זה.

אלי אלאלוף: אבל, אינשאללה.

אלי אלאלוף: בפעם הבאה נוסיף.

אחמד טיבי: זה ה-17 ברמדאן עכשיו.

אלי אלאלוף: זה כמו בעומר.

אלי אלאלוף: אנחנו באמת מתכנסים ביוזמתו של חבר הכנסת ד"ר אחמד טיבי בנושא הנגשת המחקרים ותרופות מצילות חיים.

אלי אלאלוף: דיברנו בדיון הקודם על הבעיות האונקולוגיות ועל תרופה אונקולוגית וזה בוודאי נושא שמתחבר טוב לחלק השני שבו אנחנו עוסקים עכשיו.

אלי אלאלוף: ברשותכם, ד"ר אחמד טיבי יפתח.

אחמד טיבי: אני מודה לך, אדוני היושב-ראש.

אחמד טיבי: רבותי, מדובר בנושא כואב וחשוב גם מבחינת בריאות וגם מבחינה ציבורית.

אחמד טיבי: הנגשת מידע על תרופות גם ניסיוניות לריפוי מחלות הסרטן, תרופות חדשניות מצילות חיים, הוא דבר שחשוב מאוד לחולים ולמשפחות שלהם.

אחמד טיבי: המידע הזה לא קיים אצל המשפחות ולא קיים אצל החולים עצמם.

אחמד טיבי: הנושא השני - אני משמש כפה לחולה סרטן.

אחמד טיבי: מה הוא אומר לעשות אם הוא חולה סרטן, אם האח שלו חולה סרטן, אם הבן שלו חולה סרטן, כאשר מחיר התרופות מגיע למאות אלפי שקלים, אדוני היושב-ראש?

אחמד טיבי: זה תהליך בירוקרטי של חודשים.

אחמד טיבי: סל התרופות אינו מממן את הטיפולים האלה שלעיתים הם טיפולים מצילי חיים.

אחמד טיבי: אגב, חלק מטיפולי אימונותרפיה, למשל, מגיעים ל-60,000 – 70,000 שקלים בחודש.

אחמד טיבי: לכן, אני חושב שהגיע הזמן שגם לאזרח הקטן יהיה מידע על טיפולים ניסיוניים תחת מחקר שיכולים להציל חיים או לרפא מחלה או לעזור בריפוי מחלה.

אחמד טיבי: היה אדם חשוב מאוד במדינה הזו שלאחרונה נהנה מההליך הזה - לאחרונה, לפני עשרה ימים, שבוע.

אחמד טיבי: למה לא מתאפשר ההליך לכלל האזרחים במדינה?

אחמד טיבי: חברי ועדת הכספים, אדוני היושב-ראש, הקציבו לסל התרופות 450 מיליון שקל ועוד 50 מיליון שקל לחיסונים.

אחמד טיבי: אבל בפועל בשנים האחרונות התקציב התכווץ ל-300 מיליון שקל שבתוכם גם הם כוללים את החיסונים ודברים נוספים.

אחמד טיבי: אל מול התקציב המתכווץ והולך, גם טכנולוגיות מאריכות חיים נמצאות על השולחן.

אחמד טיבי: הן נותנות גם איכות חיים, מלבד העובדה שהן מאריכות חיים.

אחמד טיבי: אגב, סגן השר ליצמן בעבר תמך במהלך והכריז כי יפעל להחזרת תרופות מצילות חיים.

אחמד טיבי: מדובר בפתרון הולם שלא יטיל עומס לא על החולים, גם לא על המערכת, או שיתחייבו ל-2% עדכון אוטומטי של הסל.

אחמד טיבי: אדוני היושב-ראש, אני משמש כאן פה לחולים ולמשפחות שלהם.

אחמד טיבי: אני חושב שזה אחד הנושאים החשובים שהוועדה הזו, ועדת העבודה שאתה עומד בראשה, דנה בהם.

אחמד טיבי: תודה רבה.

אלי אלאלוף: תודה לחבר הכנסת טיבי.

אלי אלאלוף: משרד הבריאות, בבקשה.

<רויטל טופר-חבר טוב: רויטל טופר-חבר טוב, סמנכ"ל לפיקוח על קופות חולים ושב"ן.

<רויטל טופר-חבר טוב: אם אתם רוצים אנחנו יכולים להציג נתונים שקשורים לוועדת הסל וכמה נכנס וכמה תרופות נשארו בחוץ וכו', מה היה סך כל תקציב שניתן בכל אחת מהשנים.

<רויטל טופר-חבר טוב: טל מורגנשטיין יכולה להציג זאת.

<רויטל טופר-חבר טוב: לגבי הנושא עצמו של תרופות בשב"ן - אנחנו עושים במשרד עבודה מסודרת.

<רויטל טופר-חבר טוב: יש לנו מנכ"ל חדש שמגיע היום לארץ או מחר ורוצה עוד ללמוד את הנושא.

אלי אלאלוף: זה טוב שנשים לפניו כבר המלצה.

<רויטל טופר-חבר טוב: אני לא אומרת מה לוועדה.

אלי אלאלוף: המלצה, לא קבענו עובדה.

אלי אלאלוף: בבקשה, תתחילו.

<טל מורגנשטיין: אני טל מורגנשטיין.

<טל מורגנשטיין: אני מנהלת את האגף להערכת טכנולוגיות במשרד הבריאות.

<טל מורגנשטיין: זה אגף שאחראי על הכנת כל החומר לוועדה הציבורית ואחר כך המעקב והטיפול בו.

<טל מורגנשטיין: רצינו להציג בקצרה קצת את הנתונים לגבי העדכון של הסל לאורך השנים, בעיקר בתחום האונקולוגי, אף על-פי שמצילות חיים עונה גם על הגדרה של תרופות אחרות, אבל באמת ההתייחסות היא בעיקר לנושא של התרופות האונקולוגיות.

<טל מורגנשטיין: צריך לציין, עדכון של הסל מתבצע באופן סיסטמתי כבר משנת 98', ולאורך השנים אנחנו יכולים לראות מגמה שחוזרת על עצמה של כסדר גודל של בערך 36% מההקצאות לסל שהיו, העדכונים לסל, הוקצבו לטובת הנושא האונקולוגי, אם זה בתחום של הגידולים הסולידיים, אם זה בתחום של ממאירויות המטולוגיות וחלק הופנה גם לנושא של הטיפול התומך באונקולוגיה.

<טל מורגנשטיין: ניסיתי ליצור איזושהי מיני מצגת קצרה כדי להראות את המספרים לאורך השנים.

<טל מורגנשטיין: בשקף הראשון יש סקירה קצרה על הנושא של בסיס הסל לאורך השנים, מ-98' ועד 2015, כשכיום אנחנו מדברים על בסיס הסל המשוערך מעל ל-40 מיליארד שקלים.

<טל מורגנשטיין: השקופית אחרי זה מדברת על האחוז של ההקצאה מבסיס הסל לאורך השנים, מ-98' ועד עכשיו.

<טל מורגנשטיין: אנחנו יכולים לראות שהיה פיק באזור שנת 2006 - 2007, שעם השנים לאט לאט יורד.

<טל מורגנשטיין: הבעיה עם הנושא של הקידום הטכנולוגי שהוא לא מקודד דמוגרפית, ובנוסף מועמס גם המחירים לא מקודדים פנימה, ולכן אנחנו רואים שחיקה לאורך השנים.

<טל מורגנשטיין: בשקופית לאחר מכן יש לנו עדכון סל שירותי הבריאות - הקצאה לפי עדכון מ-98' ועד 2016 צפוי, כי ההסכם התלת-שנתי אמור להסתיים ב-2016.

<טל מורגנשטיין: אנחנו יכולים לראות שבסך הכול לאורך השנים היתה תנודתיות די גדולה בנושא של העדכון של הסל כשהיה פיק גבוה בשנת 2008 כשהתרופות מצילות החיים כפי שהן הוגדרו על-פי חוק הוצאו, בעצם מהביטוחים המשלימים.

<טל מורגנשטיין: כתוצאה, האוצר אז העביר הבטחה לסכומים גבוהים יותר עם 450 מיליוני שקלים ל-2008, ועוד סכומים של 415 פעמיים ל-2009 ו-2010, כשחלק מהסכום ב-2010 כבר הופנה לטובת השיניים.

<טל מורגנשטיין: מ-2011 והלאה אנחנו למעשה בשני הסכמים תלת שנתיים: אחד היה מ-2011 עד 2013, ועכשיו 2014 עד 2016, של 300 מיליוני שקלים כל שנה כשהתקציב משנת 2011 כולל עדכון גם של התוספת השנייה וגם של התוספת השלישית.

<טל מורגנשטיין: ארבעת השקפים שאחרי מסתכלים על החלוקה התקציבית והכמותית של הטכנולוגיות שנכללו בסל לפי תחומים שכפי שאתם יכולים לראות, ברמת המספרים האונקולוגיה תפסה נתח של כמעט 26%, ברמה התקציבית מעל ל-36%.

<טל מורגנשטיין: בנוסף, יש לכם שם התייחסות לנושא של מה היה התקציב שהוקצה.

<טל מורגנשטיין: ניסינו לעשות את זה גם ברמה הגרפית.

<טל מורגנשטיין: זה התקציב שהוקצה לטובת הטכנולוגיות לאורך השנים והחלק היחסי שלהם.

<טל מורגנשטיין: בנוסף, הוספנו שם נתונים גם לגבי מספר טכנולוגיות שנכללו בהשוואה לכלל הטכנולוגיות שנכללו לאורך השנים, גם ברמה המספרית וגם ברמה התקציבית.

<טל מורגנשטיין: גם ניסינו למפות בסוף תכשירים שנכנסו או עלו לדיון משנת 2008 והלאה שעדיין לא נכללו בסל לאורך עדכוני הסל השונים.

<טל מורגנשטיין: בסך הכול, אנחנו רואים נטייה שגם אם תכשיר מועמד לסל ולא נכלל באותה שנה, רוב הסיכויים שתוך שנה-שנתיים בתחום האונקולוגי הם בדרך כלל נכנסים לסל - חלק לא.

<טל מורגנשטיין: אם תרצו אני יכולה להרחיב גם בנושא של - - -

אלי אלאלוף: אבל זה לא פותר את הבעיה.

אלי אלאלוף: מה שאת מציגה לנו זה חשוב אבל זה לא נוגע לבעיה שאנחנו מעלים.

אלי אלאלוף: אני חושב שהבעיה שאנחנו מעלים היא כל התרופות שלא בסל, וזה הדבר החשוב.

אחמד טיבי: מאה אחוז, מסכים איתך.

אלי אלאלוף: אנחנו רוצים לדון בזה.

אלי אלאלוף: אם אתם אומרים שאתם מתכננים איך להכליל בתוך השב"ן תרופות מצילות חיים, משפרות חיים, איכות חיים, זה אומר שאתם יוצאים מאיזה נקודת מוצא.

אלי אלאלוף: יש לכם את נקודת המוצא הזו?

<רויטל טופר-חבר טוב: ישנם תכשירים שבעבר, זאת אומרת, שבמהלך השנים, גם שהגיעו לתעדוף של A8 – 9 או 9A שזה התעדוף הגבוה במסגרת ועדת הסל, ולא נכללו בתוך סל הבריאות הממלכתי מסיבות של תעדוף, סיבות של עלויות, עלות-תועלת וכו'.

<רויטל טופר-חבר טוב: לכן, הנושא הזה נבחן בימים אלו אצלנו במשרד כשייכנס המנכ"ל החדש.

אלי אלאלוף: אבל זה לא קשור לסל.

אלי אלאלוף: נניח שיהיו תרופות שמישהו צריך לסל הבא וגם בשנתיים הקרובות, ואנחנו יודעים שלמרות זאת יש תרופות שהן בחוץ שקיבלו אפילו אישור בארצות-הברית ועוד לא קיבלו אישור פה, והרופאים חושבים שזה טוב לאותו מטופל.

אלי אלאלוף: למה שאנחנו לא נכניס את זה בחזרה לשב"ן?

<רויטל טופר-חבר טוב: זו שאלה טובה, זו שאלה שנבחנת בימים אלו במשרד.

אלי אלאלוף: ומה ההנחיה?

אלי אלאלוף: אז אנחנו יכולים לסכם את הדיון, אנחנו ניתן המלצה.

<רויטל טופר-חבר טוב: זה מה שכרגע אני יכולה לומר, שאנחנו עושים עבודה מסודרת על העניין הזה.

אלי אלאלוף: מה זה נקרא "עבודה מסודרת"?

אלי אלאלוף: זה לא היה ברור לפני כן?

אלי אלאלוף: זה הנחיית המנכ"ל הטרי הנכנס?

<רויטל טופר-חבר טוב: יש לנו מנכ"ל חדש ויש סגן שר.

<רויטל טופר-חבר טוב: המנכ"ל ביקש ללמוד את הנושא ולעשות עבודה מסודרת.

אלי אלאלוף: העמדה של סגן השר ושל המנכ"ל היא לא לציטוט כרגע?

<רויטל טופר-חבר טוב: לא.

<רויטל טופר-חבר טוב: זו העמדה - שכרגע הם עושים עבודה מסודרת וזה נדון בתוך משרד הבריאות.

אלי אלאלוף: זה לקראת התקציב של השנה הנוכחית והקרובה?

<רויטל טופר-חבר טוב: זה צריך לשאול את סגן השר.

<רויטל טופר-חבר טוב: אני לא יודעת להגיד.

אלי אלאלוף: אוקיי.

אלי אלאלוף: בואו נעבור לפרופ' רחמילביץ.

אלי אלאלוף: ד"ר טיבי, אמרת שתגיד משהו לפרוטוקול.

אלי אלאלוף: הוא רוצה להציג אותך.

אלי אלאלוף: חבר הכנסת טיבי, תציג את פרופ' רחמילביץ.

אחמד טיבי: אין מישהו בתחום הרפואה או הבריאות שלא מכיר ומוקיר את פרופ' רחמילביץ.

אחמד טיבי: אני הייתי תלמיד שלו, כמו רבים מבני גילי.

אחמד טיבי: הוא היה גם רופא מעולה וגם בן אדם בחסד עליון.

<אליעזר רחמילביץ: תודה.

<אליעזר רחמילביץ: אני שמח לראות אתכם.

<אליעזר רחמילביץ: הסיפור הוא סיפור מסובך.

<אליעזר רחמילביץ: נפריד פה שני דברים.

<אליעזר רחמילביץ: היום מספר התרופות החדשות בשטח האונקולוגי הולך ועולה כל הזמן.

<אליעזר רחמילביץ: זה בסך הכול דבר טוב.

<אליעזר רחמילביץ: יש מחלה אחת, אחת הלוקמיות, שאני זוכר שטיפלתי בהן - CML - היינו יודעים שתוך שנה-שנתיים דינו של האיש נחרץ.

<אליעזר רחמילביץ: היום יש טיפול תרופתי שמרפא את המחלה.

<אליעזר רחמילביץ: אני נותן רק דוגמה אחת, יש הרבה כאלה.

<אליעזר רחמילביץ: כל השטח החדש והאימונותרפיה והכל - התפתחות פנטסטית.

<אליעזר רחמילביץ: השאלה היא איך הציבור יודע על זה.

<אליעזר רחמילביץ: קודם כל, אתה יודע שהיום הכול גלוי וידוע.

<אליעזר רחמילביץ: אם יש משפחה שיש בה חולה סרטן, דבר ראשון רצים לאינטרנט, מבררים ושואלים, רצים לפה ולשם.

<אליעזר רחמילביץ: את האינפורמציה בדרך כלל מקבלים.

<אליעזר רחמילביץ: אני חושב שמקבלים ותשמע גם אחרי זה.

<אליעזר רחמילביץ: יש כל מיני דרכים, כך שאני חושב שאינפורמציה מקבלים.

<אליעזר רחמילביץ: לגבי פרוטוקולים - יש הרבה פרוטוקולים ניסיוניים שבהמלצה או כמובן חברות התרופות, והפרוטוקולים האלה מגיעים לרוב בתי-החולים בארץ, בוודאי המרכזיים.

<אליעזר רחמילביץ: הם מחפשים את החולים המתאימים ומציעים להם.

<אליעזר רחמילביץ: אני מכיר את התהליך הזה, אני גם משתתף בחלק שמביא תרופות לניסויים קליניים, כך שמבחינה זו אני חושב שהמידע כן עובר.

<אליעזר רחמילביץ: הבעיה היא איך מממנים - זו הבעיה הגדולה.

<אליעזר רחמילביץ: כאן יש דבר אחד.

<אליעזר רחמילביץ: שמעתם, סל תרופות.

<אליעזר רחמילביץ: אני מכיר את הדוח.

<אליעזר רחמילביץ: יש לי את כל ההרצאה של פרופ' יונתן הלוי וגם נתתי אותה וגם שמעתי אותו.

<אליעזר רחמילביץ: זה משימה בלתי אפשרית להיות חבר בוועדת סל התרופות.

<אליעזר רחמילביץ: זו משימה שפשוט קשה לתאר.

<אליעזר רחמילביץ: שנה שלמה לוקח להם.

<אליעזר רחמילביץ: מה אמרתם?

<אליעזר רחמילביץ: שלוש שנים אותו דבר - 300 מיליון שקל, כשהכול מתפתח והכול תרופות.

<אליעזר רחמילביץ: השנה, למשל, כמו שאתם יודעים, עיקר תשומת הלב היתה בצהבת, טיפול חדש נגד הפטיטיס C.

<אליעזר רחמילביץ: הוא עולה מיליונים, 70,000 שקל לשנה לחולה.

<אליעזר רחמילביץ: זה כמובן הרבה על חשבון האונקולוגיה.

<אליעזר רחמילביץ: יש פה בעיה קשה מאוד.

<אליעזר רחמילביץ: אם אתם שואלים אותי, דבר ראשון, צריך להגדיל את סל התרופות, חד וחלק.

<אליעזר רחמילביץ: זה מה שצריך לעשות.

אחמד טיבי: 2% תקציב המדינה.

<אליעזר רחמילביץ: אין מה לעשות, צריך למצוא את הדרך.

<אליעזר רחמילביץ: לא ייתכן ששלוש שנים התקציב יהיה 300 מיליון שקל לשנה כשמספר התרופות עולה והאינדיקציות עולה וכו' וכו' וכו'.

<אליעזר רחמילביץ: זה צריך להיות דבר ברור.

<אליעזר רחמילביץ: יש עוד דבר, כבוד היושב-ראש.

<אליעזר רחמילביץ: אני יכול לתת לך דוגמה לתרופה שאושרה בסל למחלה X.

<אליעזר רחמילביץ: היום אנחנו יודעים - למשל, יש לנו את זה בלוקמיות, בלימפומות - שזה טוב גם למחלה Y. זה לא בסל.

<אליעזר רחמילביץ: היום כרופא אתה מכוון טיפול של חולים לפי כן בסל או לא בסל, למרות שאתה יודע שזו תרופה שיכולה לעזור לו ואפילו לפעמים להציל את חייו.

<אליעזר רחמילביץ: אבל אלה הן העובדות.

אלי אלאלוף: סליחה, הצטרף אלינו חבר הכנסת ישראל אייכלר.

<אליעזר רחמילביץ: לעניין השב"ן - אני פה בתור מי שמייצג את הר"י, מה שמבחינת הר"י חשוב שאם אכן באמת רוצים, אם כבוד השר ליצמן, ורוצים להחזיר את הסיפור לשב"ן, השב"ן צריך להיות זמין לכולם.

<אליעזר רחמילביץ: אני כאן הבנתי ממך, יש 20% מהאוכלוסייה שאין להם שב"ן.

<אליעזר רחמילביץ: אז מה קורה איתם?

<אליעזר רחמילביץ: מה קורה אם הם צריכים איזה תרופה מצילת חיים?

<אליעזר רחמילביץ: זה סיפור מאוד קשה ומאוד מסובך.

<אליעזר רחמילביץ: אני לא יודע אם אתם יודעים.

<אליעזר רחמילביץ: יש, למשל, מחלת דם שעלות הטיפול השנתית בה זה 400 - 500 אלף דולר לשנה - PNH.

<אליעזר רחמילביץ: יש עשרה חולים בארץ שמקבלים את זה, למשל.

<אליעזר רחמילביץ: אז זה כן בסל.

<אליעזר רחמילביץ: ההמלצות של כולנו, בוודאי של הר"י - אנא הגדילו את סל הבריאות.

<אליעזר רחמילביץ: שנית, אנא תוודאו שאם זה עובר לשב"ן זה יעמוד לזכותם או לרשותם של כל אזרחי מדינת ישראל.

אלי אלאלוף: תודה.

אלי אלאלוף: אני רק רוצה להעלות הסבר שקיבלתי ואני רוצה לאמת אותו איתכם.

אלי אלאלוף: בעצם השב"ן הוא המאפשר לא להיתקע רק בסל התרופות.

אלי אלאלוף: סגן השר או שר הבריאות יכול לתת הוראה לכלול בביטוח המשלים של קופות החולים, בשב"ן, את התרופות מצילות החיים, משפרות איכות חיים וכו'.

<רויטל טופר-חבר טוב: זה שינוי חקיקה.

אלי אלאלוף: בסדר, עוד לא נבהלתי.

אלי אלאלוף: תפקידנו המרכזי והבכיר כחברי כנסת הוא לשנות חקיקה.

אלי אלאלוף: אם ננסה ללכת כרגע רק על כיוון אחד שזה הגדלת סל התרופות, אני כבר רואה את אנשי האוצר שם זזים, אז יש דבר אחד, וכבודם במקומם מונח, וכבודנו במקומו גם מונח.

אלי אלאלוף: אנחנו יכולים לנסות גם את הדרך השנייה ולא רק היחידה הזאת.

<אליעזר רחמילביץ: או את שתיהן.

אלי אלאלוף: או את שתיהן.

אלי אלאלוף: אמרתי לנסות גם.

אלי אלאלוף: זאת אומרת, לא לוותר על זה, אבל לא רק זה.

אלי אלאלוף: אני מסכים גם.

אלי אלאלוף: אתה העלית נקודה מאוד מרכזית, בוודאי לליבי היא מאוד מרכזית.

אלי אלאלוף: יש 20% שלא נהנים מביטוח משלים של קופות-החולים, ואלה דווקא הכי חלשים.

אלי אלאלוף: למרות מה שאמרת, פרופ' רחמילביץ, הידע הוא לא אחיד לכולם, אני חייב להגיד את זה.

אלי אלאלוף: בצדק ד"ר טיבי העלה את הנושא הזה.

אלי אלאלוף: הידע לא ידוע לכולם.

אלי אלאלוף: יש כאלה שמרימים אצבע ומקבלים 20 הצעות, ויש כאלה שאין להם את הכוח להרים את האצבע ואף אחד לא מתייחס אליהם - שיהיה ברור.

אלי אלאלוף: אין עוד רפואה אחידה בארץ, ציבורית ודאי.

אלי אלאלוף: אני חושב שצריך לחשוב פה גם על הדרך השנייה כי אם בדרך אחת לא נצליח אז שנעשה גם למען השנייה.

אלי אלאלוף: בבקשה, הגברת מירי זיו.

<מירי זיו: תודה.

<מירי זיו: מירי זיו, מנכ"ל האגודה למלחמה בסרטן וגם חברה בצב"י.

<מירי זיו: המידע קיים, לא כולם מתקשרים לקבל אותו.

<מירי זיו: באגודה למלחמה בסרטן יש לא רק מרכז מידע שמתקשרים, ונכנסים לאתר למעלה מ- 80,000 איש בחודש, אלא יש גם עדכון של הפרוטוקולים הקליניים שאנחנו דואגים לכתוב בשפה העברית ולקבל את אנשי המקצוע עם הטלפון והכול.

<מירי זיו: לא כולם מתקשרים, אבל מי שמתקשר שיחת 800 - 1 וכד' מקבל את המידע.

<מירי זיו: אני מסכימה עם פרופ' רחמילביץ שמידע קיים.

<מירי זיו: יש גם ב-GOV.

<מירי זיו: של משרד הבריאות, אבל שם הוא פחות ברור.

<אפרת נאות מרקוביץ: הוא מפנה ל-NIH.

<מירי זיו: נכון, אבל הוא באמת פחות ברור.

<מירי זיו: היה על זה דיון במועצה הלאומית לאונקולוגיה ואמרו האונקולוגים: זה טוב שיש את זה וזה טוב שיש את זה.

<מירי זיו: כדי שחולה יבין, באגודה זה כתוב בצורה יותר מונגשת ויותר בהירה.

<מירי זיו: המידעניות גם יכולות להפנות למחקרים קליניים בעולם, זה בדיוק ההכשרה שלהן.

<מירי זיו: אם כן, הידע קיים.

<מירי זיו: כמובן שאם לא קונים כרטיס לפיס לא מגיעים אליו.

<מירי זיו: צריך להרים את הטלפון ולהגיע.

<מירי זיו: יש כאלה החושבים שביום שהם חלו אנחנו מקבלים את השם שלהם.

<מירי זיו: כמובן שזה לא המצב בגלל סודיות רפואית.

<מירי זיו: אתה קיבלת את המגמות בסל.

<מירי זיו: היה פעם המס המקבילי שאנחנו צעקנו שכשביטלו את המס המקביל שהיה לו מימון צבוע, ומידד ואני היינו אז מול שר הבריאות דאז ומול האוצר דאז.

<מירי זיו: בחוק ההסדרים למרות שהתרענו הם ביטלו את הצבע וביטלו את המימון שהיה.

<מירי זיו: אמרו: מה אתם דואגים?

<מירי זיו: המדינה, האוצר מתחייב.

<מירי זיו: אבל היו שנים שהיה אפס כמו שאתה רואה, והיו שנים שהיה קצת יותר ויש שנים שהיו פחות.

<מירי זיו: היו איזה שמונה הצעות חוק.

<מירי זיו: אבל מה?

<מירי זיו: אלה שהיו פעם באופוזיציה, ברגע שהם הפכו לקואליציה והם צריכים לממן את הדבר הזה, הם שינו את דעתם והם לא מצביעים כבר עבור העדכון של 2% שזה ללא ספק מה שצריך להיות הדבר הכי טוב.

<מירי זיו: אבל בשנת 2008 אחרי שאישרו את תרופות מצילות החיים בתוך השב"נים של כללית ומכבי, לאחר כמה חודשים הוציאו אותן.

<מירי זיו: האגודה למלחמה בסרטן יחד עם האגודה לזכויות החולה, הגישו בג"צ.

<מירי זיו: האוצר והאחרים נרעדו מזה כי קיבלנו חוות דעת גם מהיועצת המשפטית של הכנסת והכול.

<מירי זיו: ואז סגן השר בעצמו מודה שהוא אומר שזו היתה טעות שאז בוועדת הכספים הוא נתן ידו לנושא הזה, וגם אורון שהיו לו כוונות טובות לדאוג לכולם.

<מירי זיו: אבל אז גם מנכ"ל כללית וגם מנכ"ל מכבי אמרו שהם מוכנים לדאוג ל- 15% או ל- 20% שלא נכללים.

<מירי זיו: גם היום קראתי, נכון שלא דיברתי, אבל קראתי שמנכ"ל הכללית, שזה עדיין ה-50% אומר: אני מוכן לדאוג.

<מירי זיו: או שהביטוח הלאומי ידאג ובאמת ייתן לאלה.

<מירי זיו: זה כנראה לא 20, זה כנראה פחות.

<מירי זיו: יש כאלה שלא קונים ביטוח משלים כי הם לא צריכים.

<מירי זיו: יש כאלה שלא יכולים ואותם בקלות הביטוח הלאומי כמובן יכול לזהות.

<מירי זיו: אין ספק שצריך לדאוג להם.

אלי אלאלוף: ומקבלי הבטחת הכנסה, וחלק ממקבלי השלמת הכנסה.

אלי אלאלוף: למשל.

<מירי זיו: נכון, בדיוק.

<מירי זיו: את אלה צריך בהחלט לאתר.

<מירי זיו: לכן, אין ספק שהאופטימום הוא שיהיה עדכון קבוע של 2%.

<מירי זיו: היום זה פחות.

<מירי זיו: אז טרפדו לנו את הבג"צ בגלל שאמרו 450 פלוס 50.

<מירי זיו: ראיתם שגם ההבטחות האלה כבר היום מתחת לאחוז.

<מירי זיו: היום זה פחות מ-300, וזה עוד לא מובטח אפילו.

<מירי זיו: יכול להיות שצריך לעשות את השילוב של השניים, אבל לא לוותר על עדכון ראוי של הסל כי זה האופטימום.

<מירי זיו: אבל במקביל לא להפלות את חולי הסרטן שדווקא התרופות שלהם לא נמצאות בתוך הביטוח המשלים, ולעשות את זה במקביל.

אלי אלאלוף: תודה.

אלי אלאלוף: פרופ' גוטפריד.

<קריאה: ד"ר גוטפריד.

<מירי זיו: מגיע לה פרופ', אתה צודק.

אלי אלאלוף: אמרו לי שזה מה שמגיע לה.

אלי אלאלוף: הלכתי לפי זה.

<מיה גוטפריד: < שמי מיה גוטפריד ואני מנהלת המכון האונקולוגי במרכז רפואי מאיר כפר-סבא.

<מיה גוטפריד: אני עוסקת מזה 25 שנה בסרטן ריאות וזה בעצם הסרטן הקטלני ביותר.

<מיה גוטפריד: זה לא השכיח ביותר, אבל הוא גורם התמותה מספר 1 בקרב כל הסרטנים.

<מיה גוטפריד: משמע, שאין גילוי מוקדם.

<מיה גוטפריד: משמע, שהטיפולים הקיימים אינם מספיקים.

<מיה גוטפריד: > בעשור האחרון היינו עדים לממש פריצת דרך, אפילו מהפכה, בטיפול בחולים ובהארכת חיים משמעותית.

<מיה גוטפריד: אנחנו מדברים על חולים במחלה גרורתית.

<מיה גוטפריד: זה לא מציל חיים, אלא מאריך חיים בצורה משמעותית.

<מיה גוטפריד: בסוגריים לגבי המידע, ד"ר אחמד טיבי, אני חושבת שאנחנו לא לוקים בחסר במידע.

<מיה גוטפריד: חובתי כרופאה להסביר למטופל את כל האופציות הטיפוליות, כל החלופות, כולל מחקרים בארץ ובעולם, ואת זה אנחנו עושים.

<מיה גוטפריד: המידע זמין.

<מיה גוטפריד: גם באתר בית החולים אנחנו מכלילים באתר של האגודה למלחמה בסרטן.

<מיה גוטפריד: אני מנהלת את הפורום שם, עונה לשאלות, וכל המחקרים שמעודכנים בסרטן ריאות נכללים, וזה זמין לכל הציבור.

<מיה גוטפריד: אז לפחות לגבי מידע זה לא לוקה בחסר.

<מיה גוטפריד: אני חושבת שאנחנו נדבר סחור סחור, הבעיה היא יש פריצת דרך טיפולית בסרטן, ואני מדברת כרגע על סרטן ריאה, וזה כל התחום החדש של האימונותרפיה ששינה את הקונספט הטיפולי, שינה את איכות החיים של המטופל והאריך משמעותית את אורך החיים של המטופלים - חד משמעית בקו ראשון או בקו מתקדם.

<מיה גוטפריד: לכן, צריך לפתור את הבעיה.

<מיה גוטפריד: יש שתי אלטרנטיבות, אין יותר: אחת, להגדיל את סל התרופות משמעותית.

<מיה גוטפריד: או אנחנו חוזרים ל-450 ויש תקציב לכולם, או שאנחנו מחזירים את השב"ן.

<מיה גוטפריד: בתקופה של השב"ן, בסקר, 85% מהאוכלוסייה היו מבוטחים.

<מיה גוטפריד: זאת אומרת, אם אתה רוצה להעלות את השב"ן ב-100 מיליון, זה אומר שני שקל וחצי יותר לחודש.

<מיה גוטפריד: זאת אומרת, פחות -50 שקלים לשנה לכל אחד תהיה גישה - 85% - לטכנולוגיות לטיפול החדש.

<מיה גוטפריד: את ה- 15% כפי שאמרת, אפשר לפתור בסל.

<מיה גוטפריד: ואז במקום 50 מיליון זה 7 מיליון.

<מיה גוטפריד: לזה יש תקציב בסל.

<מיה גוטפריד: זה פתרון מאוד פשוט.

<מיה גוטפריד: אין יותר אלטרנטיבות ואין יותר מה לדבר, אלא לעשות זה או זה.

<מיה גוטפריד: זה חייב להינתן לחולים שלנו, זה משפר ומשנה.

<מיה גוטפריד: אני כרופאה שעומדת כל יום מול 10 או 20 חולים וצריכה לתת להם מענה ולמשפחה, זה המענה שיש לי היום.

<מיה גוטפריד: זה בעיה כי מבחינת השב"ן באמת 85% יכולים לכסות, ו-15% הנוספים אפשר למצוא להם פתרון במסגרת המדינה כך או אחרת.

<מיה גוטפריד: תודה רבה.

אלי אלאלוף: תודה לך.

אלי אלאלוף: אבקש משלמה נציג האוצר, בבקשה.

<שלמה פשקוס: שלמה פשקוס, רפרנט בריאות, משרד האוצר.

<שלמה פשקוס: אני אגיד פה עמדה חותכת ואולי לא בהכרח מקובלת פה על כולם, שאסור בשום פנים ואופן להכניס את תרופות מצילות החיים לשב"ן, ואסביר למה.

<שלמה פשקוס: סל הבריאות במדינת ישראל הוא אחד מהרחבים בעולם בהיקף השירותים שהוא נותן לאזרח.

<שלמה פשקוס: אחד מהחוזקות של סל הבריאות זה שהוא נותן שירותים אוניברסליים לכל, ללא שאלה של מבחן הכנסה וללא שאלה של דעת, גזע, מין והכנסה.

<שלמה פשקוס: זה אחד מהחוזקות בסולידריות של החברה הישראלית, ולא חולשה.

<שלמה פשקוס: כל תרופות מצילות החיים, ככלל אם יש להן evidence, מה שנקרא, ראוי להן שיהיו בסל הציבורי, להבנתנו משיחות גם עם אסנת לוקסנבורג ואתי וגם עם יושבי-ראש ועדת הסל לשעבר ובהווה, רוב מוחלט התרופות שיש להן evidence שמגיעות לוועדת הסל נכנסות, שהוועדה מוצאת אותן כמצילות חיים ומאריכות חיים פר-אקסלנס.

אלי אלאלוף: שלמה, בבקשה הערה מהיועצת המשפטית ואני רוצה שתקשיבו.

<שמרית גיטלין שקד: אנחנו רוצים לשאול את משרד הבריאות על התייחסות לדברים.

<שמרית גיטלין שקד: זה עניין נתון כאילו עובדתי.

<אתי סממה: ד"ר אתי סממה, משרד הבריאות.

<אתי סממה: בלילה האחרון, בסוף דיוני הוועדה בכל שנה, עומדות על השולחן טכנולוגיות בעלות כוללת של מעל מיליארד שקל.

<אתי סממה: כל הטכנולוגיות הללו ראויות, עם evidence, טובות, חשובות, שתעדפנו אותן מאוד מאוד גבוה, שוועדת הסל תעדפה אותן מאוד מאוד גבוה.

<אתי סממה: בסופו של דבר, אנחנו מוחקים מהרשימה את אלה שלרוע מזלנו מפני שמכל מכלול השיקולים נמצאו במקום קצת יותר נמוך ברשימה.

<אתי סממה: אבל נשארות מחוץ לסל בהרבה כאב המון טכנולוגיות שחשבנו שהן חיוניות להיות בסל רק מפני שהתקציב הוא 300 מיליון ולא מעל מיליארד לאותה שנה.

<אתי סממה: כך שלא כל טכנולוגיה שיש לגביה evidence מוצאת את דרכה באותה שנה אל תוך הסל.

<שלמה פשקוס: לא אתווכח בעניין הזה עם ד"ר סממה.

אלי אלאלוף: האם יש מחוץ לסל תרופות, לא טכנולוגיות, תרופות מצילות חיים שנשארו?

<אתי סממה: התשובה הקלה היא כן.

<אתי סממה: ההגדרה מה זה מציל חיים היא הגדרה מורכבת, אבל טכנולוגיות שיש ביכולתן להאריך חיים ולשפר משמעותית איכות חיים תוך כדי תקופת הארכת חיים, בוודאי שכן.

חבר טוב: טל יכולה גם לתת מספרים, אם אתם רוצים.

<שלמה פשקוס: אני שוב אומר, אני לא אתווכח בנושא הזה עם משרד הבריאות.

<שלמה פשקוס: אני כן אומר שסך עלות התרופות לסל הבריאות הוא כ-8 מיליארד שקלים.

<שלמה פשקוס: כ-20% מסך ההוצאה בסל הבריאות הולכת לתרופות - זה כ-8 מיליארד שקלים.

<שלמה פשקוס: זאת אומרת, אם נסתכל על ה-300 מיליון שקל שהממשלה הבטיחה ביחס לערך התרופות, אנחנו מדברים על 3% - 3.5% שזה בהחלט היקף משמעותי של גידול כל שנה.

<שלמה פשקוס: בנוסף, מה שהממשלה נותנת בעניין הזה, נותנת ודאות ארוכת טווח.

<שלמה פשקוס: כבר שש שנים שהנושא נמצא ב-300 מיליון שקל כל שנה.

<שלמה פשקוס: פלוס, יש מחויבות כבר של הממשלה גם לשנת 2016 ואנחנו כמשרד האוצר נתמוך גם להארכה קדימה של הנושא הזה.

<שלמה פשקוס: היתרון הגדול של ודאות הוא גם מאוד מאוד חשוב.

ישראל אייכלר: יש לי שאלה.

ישראל אייכלר: שמעתי פה על השולחן את המספר מיליארד שקל.

ישראל אייכלר: האם מישהו בא במשא-ומתן ומנסה לבדוק אולי המציעים דופקים מחירים באבי אביהם שרק שייך שאם הם יצליחו להיכנס לסל אז הם עשו את הקופה הגדולה?

ישראל אייכלר: האם מישהו מהאוצר מנהל איתם משאים-ומתנים להוריד מחירים?

<טל מורגנשטיין: עקרונית, קודם כל, אנחנו מנסים בימינו לעבוד כמה שיותר במחירי אמת.

<טל מורגנשטיין: מזה מספר שנים בעקבות הדוח שהיה אשר סיקר את קופות החולים אנחנו עובדים עם מחירי רכש בפועל שכמובן מלמד על הרכישה בפועל.

אלי אלאלוף: עוד לפני שזה אושר בסל.

<טל מורגנשטיין: עוד לפני.

<טל מורגנשטיין: יש תכשירים שאנחנו מוסיפים התוויות ואז אנחנו יכולים לראות, או שהם לכאורה כלולים בשב"ן ואז אנחנו יודעים בדיוק מה מחיר הרכש.

<טל מורגנשטיין: זה דווקא מאפשר לנו באמת להגיע למחירים שהם מחירי אמת.

<טל מורגנשטיין: מעבר לזה, כן בעלי הרישום במדינת ישראל מגישים הצהרת מחיר שמטרתה לתת את המחיר שבו הם מתכוונים למכור את התכשיר במידה והוא ייכלל בסל.

<טל מורגנשטיין: נעשה איתם משא-ומתן גם ברמה של באמת המחיר פר-תכשיר, וגם בניסיון למצוא הסכמים של חלוקת סיכון שבהם אנחנו מנסים בכל אופן איכשהו לגדר הוצאות ולנסות כמה שיותר להפחית את עלות של ההכללה שלהם בסל.

ישראל אייכלר: וגם תחרות?

<טל מורגנשטיין: גם בנושא הספציפי, אם יש לנו, לדוגמה, שני תכשירים באותה התווייה - - -

<רויטל טופר-חבר טוב: התכשירים היקרים זה בדרך כלל פטנטים ואז אין לך - - -

<אתי סממה: יש גם השוואה בין-לאומית.

אלי אלאלוף: שלמה, תסיים בבקשה.

<שלמה פשקוס: עכשיו אתייחס למה אני סבור שבשום פנים ואופן אסור להכניס את התרופות מצילות החיים לשב"ן.

<שלמה פשקוס: גם אם חלק מהתרופות מצילות החיים לא נמצאות בסל הציבורי, אם נאפשר כניסה רוחבית לשב"ן ייכנסו לשב"ן הרבה מאוד תרופות בלי evidence, שהן בתהליך מחקרי ובתהליך ניסיוני.

<שלמה פשקוס: כאשר ייכנסו התרופות האלה לשב"ן נמצאנו מעודדים את הציבור לקחת תרופות שלא בהכרח יש בהן צורך - ניסיוניות או חדשניות.

<שלמה פשקוס: אנחנו נעודד את הציבור באופן רוחבי.

<שלמה פשקוס: שנית, צריך לזכור שרק ל-75% מהציבור יש שב"ן.

<שלמה פשקוס: זה תיקון למי שאמר מספרים אחרים.

<שלמה פשקוס: מי מתאפיין באוכלוסיות שאין להם שב"ן?

<שלמה פשקוס: לאוכלוסיות החלשות במדינת ישראל אין שב"ן.

<קריאה: אבל יש גם כאלה שאין להם שב"ן כי יש להם ביטוח פרטי.

<שלמה פשקוס: בערך 2% יש להם גם שב"ן וגם ביטוח - - -

<מיה גוטפריד: אני חייבת לתקן.

<שלמה פשקוס: שנייה, שאין להם שב"ן בגלל שיש להם ביטוח פרטי.

<מיה גוטפריד: אני חייבת לתקן משפט.

<מיה גוטפריד: בשב"ן, כשאתה אומר ביטוח משלים, לא נכנסת שום תרופה שאין לה based evidence, זה רק תרופות שעברו רישום ב-FDA, זה רק based evidence.

<שלמה פשקוס: בשנים האחרונות עלה התשלום של הפרטי בשב"ן, עלו הפרמיות בשב"ן ב-130%.

<שלמה פשקוס: עלה התשלום של משקי הבית לשב"ן ולביטוח המסחרי - כמעט הוכפל.

<שלמה פשקוס: מדינת ישראל, ואתם תראו את זה בחוק ההסדרים שיונח על השולחן ובהמלצות ועדת גרמן, עושה מאמצים מאוד גדולים להקטין את התשלום שהאזרח משלם מכיסו לביטוחים מסחריים ולתוכניות השב"ן.

<שלמה פשקוס: לבוא עכשיו במדיניות הפוכה שתגדיל את ההוצאה של האזרחים לשב"ן ולחברות ביטוח זה הפוך לגמרי מכל מדיניות הממשלה בנושא.

אלי אלאלוף: חבר הכנסת טיבי, בבקשה.

אחמד טיבי: תודה, אדוני היושב-ראש.

אחמד טיבי: אני רוצה לשאול כאן את האורחים, את המומחים, את הוועדה.

אחמד טיבי: יש במדינת ישראל מאגרים ציבוריים.

אחמד טיבי: למשל, מאגר לאומי להשתלות או המוסד לביטוח לאומי.

אחמד טיבי: למה שלא יוקם מאגר למחקרים לתרופות מצילות חיים?

אחמד טיבי: האם מישהו יכול לענות?

<קריאה: יש.

<אפרת נאות מרקוביץ: אני עו"ד אפרת נאות מרקוביץ.

<אפרת נאות מרקוביץ: אני מלשכת המדען הראשי של משרד הבריאות.

<אפרת נאות מרקוביץ: אני מרכזת הוועדה העליונה לניסויים רפואיים בבני אדם במשרד הבריאות בלשכת המדען.

<אפרת נאות מרקוביץ: כל מחקר קליני שמתבצע במדינת ישראל חייב רישום לפני שניתן לו מה שנקרא טופס 7 שזה הטופס שמאשר לו לצאת לדרך, באתר של ה-NIH שזה האתר האמריקאי שמאגד מחקרים מכל העולם ושהוא בסטנדרטים בין-לאומיים גבוהים שנקבעו לצורך פרסום מחקרים, מה צריך לכלול הפרסום, איזה קריטריונים של המחקר עצמו.

<אפרת נאות מרקוביץ: באתר משרד הבריאות יש קישור מתוך הדף של המחלקה לניסויים קליניים בעמוד הראשי של המחלקה.

<אפרת נאות מרקוביץ: כשלוחצים על זה מקבלים את המחקרים המתבצעים כיום בישראל כפי שהם רשומים ב-NIH.

<אפרת נאות מרקוביץ: באתר ה-NIH אפשר לעשות חתכים לפי מחלות, לפי מקומות שזה מתרחש.

<אפרת נאות מרקוביץ: אפשר למצוא שם את שם החוקר האחראי, הראשי, איזה החברה.

<אפרת נאות מרקוביץ: המידע קיים.

<אפרת נאות מרקוביץ: לא רק שהוא קיים, אלא הוא גם חובה כחלק מתהליך קבלת האישור לבצע את המחקר במדינת ישראל.

<אפרת נאות מרקוביץ: זה בשפה האנגלית.

<אפרת נאות מרקוביץ: זה אתר בין-לאומי, באנגלית.

<מירי זיו: באתר של האגודה למלחמה בסרטן בעברית.

אחמד טיבי: זה לא נגיש לאזרח הפשוט.

<מיה גוטפריד: אבל באגודה זה נגיש בעברית עם שם החוקר, מקום שמתבצע, לאיזה סוג אוכלוסייה זה מתבצע, שם - - - החדש, וטלפון של המתאמת או אחראי המחקר.

<מיה גוטפריד: יש את כל הנתונים: מחקר חדש בסרטן, שלב 4, שלב ראשון, שלב שני, חוקרת ראשית - בעברית.

<מיה גוטפריד: חלק גדול מהאנשים נכנסים למחקר של ה- NIH, וכל מה שעבר טופס 7.

<מיה גוטפריד: יש קישור ומאוד קל לגשת.

אחמד טיבי: תודה, דוקטור.

אחמד טיבי: למי שטוען שיש בעיה בהנגשת מידע, האם הוא יכול לענות על הטענות שהועלו כאן שהמידע נמצא באגודה?

אחמד טיבי: שהמידע נמצא באנגלית?

אלי אלאלוף: יש פה אימא לילד חולה בן 10.

אלי אלאלוף: טהה אמאני, בבקשה.

<טהה אמאני: אני אימא של ילד חולה דושן בן 10.

<טהה אמאני: מחלת דושן היא מחלה מאוד קשה של ניוון שרירים.

<טהה אמאני: מחלה זו גורמת סבל רב למי שחולה במחלה זו.

<טהה אמאני: לאחרונה גילו תרופה שנקראת Translarna והיא מטפלת בחלק מחולי דושן.

<טהה אמאני: התרופה הזו לא נמצאת בסל, היא מאוד יקרה.

<טהה אמאני: הבן שלי הוא בן 10 וכשהוא יהיה בן 11 הוא יישב בכיסא גלגלים אם הוא לא ייקח את התרופה הזו.

<טהה אמאני: התרופה הזו חייבת להיכנס כי אם נחכה עוד שנה או שנתיים זה לא יהיה רלוונטי לא לי ולא לבן שלי.

<טהה אמאני: אני מבקשת באמת שמישהו ישמע אותנו.

<טהה אמאני: אין אף אחד ששומע אותנו.

<טהה אמאני: אין לנו ארגונים גדולים שמטפלים בנו.

<טהה אמאני: אין הרבה חולים כאלה.

<טהה אמאני: יש כמה חולים במדינת ישראל ואין להם מימון לתרופה הזו.

<טהה אמאני: אני לא יכולה לגייס כספים מאנשים.

<טהה אמאני: אתה מרגיש השפלה.

<טהה אמאני: התרופה הזו עולה לבן שלי שהוא בן 10 320,000 שקל לחודש.

<אליעזר רחמילביץ: אבל עובדה שאת יודעת על התרופה הזו.

<אליעזר רחמילביץ: זה לא בעיה של מידע.

<טהה אמאני: אני יודעת ואני קוראת ואני מנסה.

אחמד טיבי: מי יכול לעמוד בהוצאה כזו?

אחמד טיבי: הבעיה כאן היא של סל התרופות.

אלי אלאלוף: יודעים כמה מקרים כאלה יש היום?

<אליעזר רחמילביץ: זה מחלה נדירה מאוד.

<טהה אמאני: לבן שלי זה יהיה ממש מאוחר לחכות עוד שנה או שנתיים עד שמשרד הבריאות יחליט להכניס את זה.

<טהה אמאני: הבעיה היא שהבן שלי הוא בן 10 ובגיל 11 הוא יהיה בכיסא גלגלים אם זה לא יהיה.

<קריאה: יש חמישה ילדים בישראל שצריכים את התרופה הזו והם לא מקבלים.

אחמד טיבי: מישהו צריך למצוא פתרון לחמש המשפחות האלו.

אחמד טיבי: מדובר ב- 320,000 שקל בחודש, עוד שנה הילד שלה יהיה משותק ועל כיסא גלגלים.

אחמד טיבי: היא משוועת לעזרה.

אחמד טיבי: משרד הבריאות צריך לענות.

<אליעזר רחמילביץ: את זה צריך להגיד לנציג האוצר.

אחמד טיבי: כן.

אחמד טיבי: גם האוצר וגם הבריאות.

אלי אלאלוף: תודה רבה ששיתפת אותנו בכאב הזה.

אלי אלאלוף: ברשותכם, יש פה עוד אימא.

אלי אלאלוף: מיכל מלמד, בבקשה.

<מיכל מלמד-כהן: שלום לכולם.

<מיכל מלמד-כהן: אני אומנם אימא, אבל אני מדברת בתור מתמודדת בעצמי עם סרטן שד גרורתי כבר מעל לשמונה שנים.

<מיכל מלמד-כהן: אני רוצה להתייחס לכמה מישורים.

<מיכל מלמד-כהן: המישור האחד - שאלתם קודם אם יש איזשהו עניין של הנגשה.

<מיכל מלמד-כהן: אז נכון שמתקשר לאגודה או נכנס לאינטרנט אז הוא בודק.

<מיכל מלמד-כהן: אני יכולה לומר לכם בתור אחת שמנהלת קבוצת פייסבוק מאוד גדולה של 1,800 נשים שחלו בסרטן שד, ומתוכן עוד כ-150 נשים שמתמודדות עם סרטן שד גרורתי, הנקודה של הנגישות למחקרים היא לא בלהתקשר, אלא בזה שכל מתמודד מגיע לבית-חולים ולא כל רופא מספר על כל המחקרים שנמצאים בארץ ומחוץ-לארץ.

<מיכל מלמד-כהן: אני חושבת שזו הנקודה של ההנגשה.

<מיכל מלמד-כהן: כי זה נכון שאפשר להרים טלפון או להיכנס באינטרנט, וזה מדהים שזה בעברית וזה נגיש.

<מיכל מלמד-כהן: אבל הדרך לפני, ויש לא מעט אונקולוגים, אני יכולה לדבר גם מבחינה אישית, שלא ממליצים כל כך מהר להיכנס לאינטרנט, לא מחשש שלא נמצא את המידע הנכון, אלא מחשש שנתחיל להסתבך.

<מיכל מלמד-כהן: יש לזה מקום מאוד חשוב באמון ובקשר שחולה מקבל מהרופא שלו שהוא בעצם סוג של חתונה.

<מיכל מלמד-כהן: אני אלך במיוחד למקום של נשים עם מחלה גרורתית שהיא מחלה שנמשכת לאורך זמן, היא מחלה כרונית.

<מיכל מלמד-כהן: יש איזשהו משהו שכשהרופא שלך אומר משהו אתה מאמין לו.

<מיכל מלמד-כהן: אבל יכול מאוד להיות שיש עוד מחקרים אחרים שלא נמצאים באותו בית חולים ואנחנו לא יודעים מהם.

<מיכל מלמד-כהן: אני אומרת לכם דברים שקורים.

<מיכל מלמד-כהן: יש לי קבוצה, אני עוקבת אחריה כמה פעמים ביום.

<מיכל מלמד-כהן: אני שומעת על הדברים האלה.

<מיכל מלמד-כהן: אני רוצה להתייחס למקום של התרופות מצילות חיים בשב"ן.

<מיכל מלמד-כהן: עוד לפני הבחירות כבר דיברנו על זה כמו שדובר כאן מקודם לגבי העניין האפלייתי של חולים אחרים שצריכים תרופות ומקבלים אותן במסגרת השב"ן, לעומת חולי סרטן שלא מקבלים.

<מיכל מלמד-כהן: אני חושבת דבר מאוד מאוד חשוב.

<מיכל מלמד-כהן: אולי קצת קשה לאנשים שלא מתמודדים להבין שממד הזמן פה הוא מאוד משמעותי.

<מיכל מלמד-כהן: כי אם אנחנו מדברים על זה שאנחנו נגדיל את סל התרופות, סל התרופות מתכנס פעם בשנה.

<מיכל מלמד-כהן: אם תרופה יוצאת עכשיו ואם היא יכולה להציל מישהי חודשיים אחרי שסל התרופות התכנס, היא צריכה לחכות עשרה חודשים.

<מיכל מלמד-כהן: לא נעים לי להגיד לכם, יש אנשים שאין להם גם חודש ואין להם חודשיים אם הם לא יקבלו את הטיפול הזה.

<מיכל מלמד-כהן: העניין של הזמן הוא עניין מאוד מהותי.

<מיכל מלמד-כהן: אם דיברנו קודם על המקום של האוניברסליות אז אולי ל-20%, 25% מהחולים אין שב"ן, אבל למעל 40% אין ביטוחים פרטיים.

<מיכל מלמד-כהן: אם נשים את זה על המאזניים, אם אני צריכה לשים כמה עשרות שקלים בחודש על שב"ן או כמה מאות שקלים בחודש על ביטוחים פרטיים, על המצב הכלכלי שלנו, כשאני צריכה להתמודד עם זה שאני צריכה להתקיים ולרוץ שלוש פעמים בשבוע לבתי חולים ולקחת פסיכולוגים לילדים שלי ולתפקד איכשהו, אז בואו נראה באמת איך זה עובד.

<מיכל מלמד-כהן: בשורה התחתונה אנחנו צריכים באמת לחשוב על זה שיש פה אנשים מאחורי העניין הזה.

<מיכל מלמד-כהן: אם נפתח את זה למשהו יותר מעמיק ותיקחו את הנקודה למחשבה, אז אם אני קמה מחר בבוקר אז הצלתי לעצמי עוד יום.

אלי אלאלוף: זה הפתרון של להיכנס מידית לשב"ן.

אלי אלאלוף: מי שנכנס לשב"ן אין כמעט תקופת המתנה, אין תקופת ההכשרה.

אלי אלאלוף: יכולים להיכנס ולקבל טיפול ולחכות בתוך השב"ן לסל הבא.

אלי אלאלוף: זה גם פתרון.

אלי אלאלוף: השב"ן הוא ללא המתנה וגם ללא תנאי.

אלי אלאלוף: זה גם לא סכומים לעומת הסכומים המטורפים ששמענו.

<מיכל מלמד-כהן: אני אגיד מאוד מאוד חשובה שמאוד חשוב לדעת.

<מיכל מלמד-כהן: אם לא שפר עליי מזלי ולא עשיתי ביטוח בריאותי פרטי לפני שחליתי בסרטן, וחליתי בסרטן, אם עכשיו אעשה ביטוח בריאות פרטי אני אהיה מוחרגת ולא אוכל לקבל את התרופות לטובת הטיפולים האלה.

<מיכל מלמד-כהן: אבל אם לא עשיתי ביטוח פרטי ואני רוצה לעשות שב"ן, אני אתקבל בידיים פתוחות.

<מיכל מלמד-כהן: זהו משהו שהוא חשוב ואסור לשכוח את זה.

אלי אלאלוף: תודה, מיכל.

<בועז גרשון: שמי בועז גרשון ואני מנכ"ל חברת טריילוג, חברה שעוסקת במחקרים קליניים.

<בועז גרשון: אנחנו נותנים שירותים לחברות רב-לאומיות שעושות מחקרים בישראל.

<בועז גרשון: העליתם פה שני נדבכים מאוד חשובים ואני רוצה להוסיף נדבך אחד שקצת מקדים את שני הנדבכים האלה.

<בועז גרשון: טריילוג מטפלת היום ב-600 מחקרים שרצים בישראל.

<בועז גרשון: אם היום יש סדר גודל, תלוי את מי שואלים, אבל בין 1,500 ל-2,000 מחקרים בישראל, אז יש לנו בסביבות שליש מהפעילות שנכנסת לארץ.

<בועז גרשון: בתום המחקר עד שהמוצר הופך להיות מסחרי ונרשם בישראל, החברות עצמן נותנות כתרומה לחולים שהשתתפו במחקר, שסיימו את המחקר, ולא יכולים לרכוש את המוצר הזה, או גם לחולים שלא נכנסו למחקר מסיבות כאלה ואחרות.

<בועז גרשון: הן נותנות להן טיפולי חמלה - או 29(ג) - עד שהמוצר הזה יירשם בישראל.

<בועז גרשון: מדינת ישראל השכילה לפני שנה לתת פטור ממע"מ על תרופות מחקר.

<בועז גרשון: האבסורד הוא שהטיפולים האלה שניתנים בעצם כתרומה מאותן חברות כי לחולים האלה אין פתרון כרגע, המדינה היום גובה מהם מע"מ על טיפולי החמלה האלה.

<בועז גרשון: ככל שהטיפול הזה יותר יקר הם משלמים מס בכניסה כשאני מייבא את המוצרים האלה,

אלי אלאלוף: איך היא גובה?

<בועז גרשון: רק שבוע שעבר הבאתי משלוח אחד לטיפול סרטן ריאות של חברה מסוימת שאני לא יכול לדבר כרגע על החברה.

<בועז גרשון: שילמתי 2.5 מיליון שקל מע"מ על המשלוח.

<בועז גרשון: זה קנס שהחברה מקבלת על זה שהיא נותנת בחינם טיפולים לחולים.

<מידד גיסין: נותנת בחינם כי החוק קבע שהיא צריכה לתת.

<מידד גיסין: אל תקרא לזה תרומה.

<בועז גרשון: לא, יש שני נושאים נפרדים.

<בועז גרשון: יש פה שני ערוצים, אבל זה לא משנה.

<בועז גרשון: בסופו של דבר, כל החולים האלה מקבלים טיפולים ללא תשלום.

<בועז גרשון: אני לא מרוויח כלום.

<בועז גרשון: אני לא חברת תרופות.

<דבי גילד-חיו: - - -חברת תרופות שתרמה רק תרופה אחת לעשרה איש, ואחר כך כמה הרוויחו מאותה תרופה?

<בועז גרשון: זה לא הנושא.

<בועז גרשון: הנושא הוא שאנחנו פה בתחרות מול העולם.

<בועז גרשון: עשיתי סקירה לפני שבאתי לפה לראות מה קורה במדינות אחרות.

<בועז גרשון: בארצות-הברית על טיפולי חמלה גובים 0 מע"מ.

<בועז גרשון: בקנדה יש 7% מע"מ.

<בועז גרשון: המע"מ נגבה, אבל מחזירים אותו חזרה לחברות.

<בועז גרשון: באוסטרליה יש 10% מע"מ.

<בועז גרשון: משלמים אותו ומקבלים אותו בחזרה.

אלי אלאלוף: אני מבקש ממך שתעביר לנו את זה בכתב ומסודר.

אלי אלאלוף: תפנה את זה אליי ויחד עם החברים נפעל.

אלי אלאלוף: עו"ד דבי גילד-חיו, בבקשה.

<דבי גילד-חיו: עו"ד דבי גילד-חיו מהאגודה לזכויות האזרח וגם בשם רופאים לזכויות אדם ומרכז אדווה.

<דבי גילד-חיו: אנחנו מלווים ביחד עם ארגוני חולים וארגוני זכויות אחרים שעוסקים בזכות לבריאות כבר הרבה מאוד שנים את הנושא הזה, ומנסים לקדם כבר הרבה מאוד שנים את העדכון הקבוע לסל שהוא דרך המלך לפתור את הבעיה הזו.

<דבי גילד-חיו: אני חושבת שיש פה קונצנזוס על זה וזה ברור מאליו שזה הפתרון האידיאלי והנכון לבעיה.

<דבי גילד-חיו: צריך לזכור שהעניין הזה של-20% פלוס מינוס - זה לא כל כך חשוב לצורך הדיון - אין לו ביטוחים משלימים הוא סוגיה קריטית בעניין הזה.

<דבי גילד-חיו: זה לא שמחר באמת המדינה תוכל או תפעל להבטיח פתרון לאנשים האלה.

<דבי גילד-חיו: אנחנו יודעים פה בדיונים מקבילים בכנסת שעוסקים בסכומים קטנים בהרבה בשביל לתת הטבות במים או בחשמל, קבוצות אוכלוסייה מוחלשות נמצאות פה אחת בגרון של השנייה לקבל כמה גרושים בשביל להבטיח שיהיה להם חשמל, מים ותרופה כזו או אחרת, או מכסות לחולים.

<דבי גילד-חיו: זה לא שכאילו מחר המדינה תיתן ל-20% האלה ביטוחים משלימים ותבטיח להם את התרופות.

<דבי גילד-חיו: מעבר לזה, איך בדיוק היא תעשה את החיתוך הזה?

<דבי גילד-חיו: איך היא תגדיר מי לא מקבל?

<דבי גילד-חיו: רק מי שלא משלם?

<דבי גילד-חיו: או שתעשה מבחני הכנסה עוד הפעם?

<דבי גילד-חיו: אנחנו יודעים את כל הבעיות שכרוכות בכל מבחני ההכנסה וכל הבעיות האלה.

<דבי גילד-חיו: תמיד יש מי שנופל בין הכיסאות שלא יכול לממן את זה, אבל הוא לא מקבל הבטחת הכנסה או את כמה ההגדרות שייפלו.

<דבי גילד-חיו: עדיין תמיד תהיה קבוצה מאוד מוחלשת של אנשים ובדיוק אלה קבוצות האנשים שסובלות הכי הרבה גם מתחלואות ובעיות בריאותיות בגלל שהם עניים ובגלל כל מה שכרוך בזה.

<דבי גילד-חיו: צריך לזכור שהשב"נים כרוכים במגוון אדיר של בעיות שאנחנו בעצם רוצים גם את התרופות האלה לגרור לתוך זה.

<דבי גילד-חיו: ראשית, זה מרוקן את סל התרופות ואת סל הבריאות בכלל מדברים חיוניים שדרך המלך שלהם שהם יהיו בסל לכולם.

<דבי גילד-חיו: אנחנו ראינו את הזליגה הזו במהלך השנים, איך השב"ן הלך והתנפח.

<דבי גילד-חיו: נכנסו לשם המון המון תרופות והמון המון טיפולים מכל מיני סוגים, וזאת במקום שהם יהיו בסל התרופות ובסל הבריאות בכלל הרגיל.

<דבי גילד-חיו: זו תופעה שתמשיך גם במקרה הזה.

<דבי גילד-חיו: גם היום לרבים מאוד קשה, גם אלה שמבוטחים.

<דבי גילד-חיו: אנחנו יודעים שמדובר בהוצאות בריאות בכלל שיש לאנשים, והשב"נים בראשם, בהוצאות אדירות למשקי בית.

<דבי גילד-חיו: גם לאנשים שיש להם שב"ן, לקבוצה מאוד גדולה בארץ, מאוד מאוד קשה לשלם את התשלומים האלה.

<דבי גילד-חיו: ברור שאם ייכנסו תרופות וטכנולוגיות מאוד מאוד יקרות התוצאה תהיה יהיה ייקור עוד ועוד של הפרמיות כמו שראינו במהלך השנים האלה.

<דבי גילד-חיו: כולם יכולים להיות סמוכים ובטוחים שחברות הביטוח האלה לא יפסידו כשהן יתחילו לשלם על תרופות מצילות חיים.

<דבי גילד-חיו: צריך לזכור שאין סוף לטכנולוגיות האלה.

<דבי גילד-חיו: לא מדובר רק בחולי סרטן.

<דבי גילד-חיו: שמענו פה דוגמה, אבל יש הרבה מאוד מחלות והרבה מאוד תרופות שזקוקים להן מגוון אדיר וזה כמות אדירה.

<דבי גילד-חיו: זה צד אחד, הצד הכלכלי.

<דבי גילד-חיו: צד נוסף שהוא מאוד קריטי שקשור לשב"ן בכלל, ונכון גם לנושא הספציפי הזה, הוא שהשיקולים הכלכליים נכנסים פה על חשבון שיקולים בריאותיים.

<דבי גילד-חיו: גם ועדת הסל, מצד אחד, שהיא אמורה להיות גוף שהשיקולים הבריאותיים והרפואיים הם עומדים בראש מעיניה.

<דבי גילד-חיו: בסדר, יש מחסור של כסף.

<דבי גילד-חיו: כולנו רוצים בדיוק בשביל להביא עוד כסף.

<דבי גילד-חיו: אבל הם בוחרים את התרופות לפי העדיפות הבריאותית שלהם.

<דבי גילד-חיו: אנחנו יודעים טוב מאוד, וראינו פה דוגמה חיה של זה, של הלובי המסיבי של חברות תרופות שהן בין החברות הכי חזקות בעולם מבחינת התקציבים שלהן והיכולת והקידום שלהן.

<דבי גילד-חיו: מה עוד שהן בדיוק משחקות על המקום הכי רגיש והכי קשה של מחלות של אנשים כדי לדחוף תרופות גם לוועדת הסל, אבל בשב"ן זה על אחת פי כמה וכמה.

<דבי גילד-חיו: אלה חברות פרטיות שמחזיקות את הסלים האלה.

<דבי גילד-חיו: כמובן שזה מלווה גם בהעמקת חוסר השוויון והפערים בחברה, וכל מה שאנחנו נאבקים בדיוק.

<דבי גילד-חיו: משפט סיכום.

<דבי גילד-חיו: אני קוראת גם לוועדה ולחברי הכנסת שיושבים פה ולארגוני החולים ולארגוני זכויות בריאות, כפי שנאבקנו בעבר והצלחנו בנקודת זמן מסוימת להעביר בקריאה ראשונה הצעת חוק שזה היה באמת צעד גדול במאבק משותף, להיאבק כולנו יחד על עדכון הסל ולא לוותר על הדבר הזה - שיהיו 2% האלה.

אלי אלאלוף: תודה רבה.

אחמד טיבי: אדוני, לפרוטוקול אני מבקש לומר שביקשתי לזמן את אושרת קוטלר מערוץ 10 שעושה סדרה מצוינת בדיוק על הנושא הזה.

אחמד טיבי: היא עושה כתבה מצוינת על המסע שעובר כל חולה כדי להבין, כדי לברר.

אחמד טיבי: היא נמצאת בחוץ-לארץ.

אחמד טיבי: ביקשנו להציג כאן

אחמד טיבי: גם סרטון של חלק מהסדרה ומסיבות טכניות בלבד הבנתי שזה לא התאפשר.

אלי אלאלוף: אנחנו מתכנסים לסוף.

אלי אלאלוף: נירית זידר, בבקשה.

<נירית זידר: האגודה לזכויות החולה.

<נירית זידר: אני אצטט חבר כנסת שהיה כאן הרבה שנים, ד"ר יוסף בורג.

<נירית זידר: הוא דיבר על זה שההבדל בין רצוי למצוי – אם תבדקו מבחינת גימטרייה - זה הגימטרייה של המילה כסף.

<נירית זידר: נכון, היה רצוי שלכולם יהיה כל הכסף שבעולם כדי לקבל את כל הטיפול הרפואי.

<נירית זידר: המצוי הוא שאין.

אלי אלאלוף: יש, אבל לא מספיק.

<נירית זידר: בשנת 2015 ההיקף של 2 מיליארד שקל הועדפו כתרופות חיוניות.

<נירית זידר: זה לא נכנס לסל התרופות.

<נירית זידר: המצב הוא שיש צורך ועל הצורך הזה אנשים עונים.

<נירית זידר: מאחר והשב"ן נפסק בתחום הזה בשנת 2007 אנשים מגייסים את הסכומים האלה.

<נירית זידר: גם אלה שיש להם, גם אלה שאין להם עושים מאמצים ומגייסים.

<נירית זידר: ברור שלאלו שיש להם קל יותר.

<נירית זידר: הם יותר מקושרים, הם יודעים להשיג את זה.

<נירית זידר: אלה שאין להם נשארים מאחור.

<נירית זידר: השב"ן - יש כיום כ-75% מהאוכלוסייה שיש להם.

<נירית זידר: זה יכול להוות מענה מתאים לרוב האוכלוסייה.

<נירית זידר: לאלה שאין להם שב"ן אפשר למצוא פתרונות אחרים בצורה שתענה על הצרכים שלהם.

<נירית זידר: ההוצאות של התרופות מצילות החיים מלכתחילה היו אמורות להיות הסכומים שילכו ויגדלו.

<נירית זידר: למעשה, זה לא מתקיים ואנחנו נשארים מאחור.

<נירית זידר: אנחנו בעד זה.

<נירית זידר: לגבי המחקרים - אנחנו תומכים בהקמת מאגר של מחקרים לאומי כפי שכבר קיים בהצעה הקודמת.

אלי אלאלוף: בואו לא נחזור על דברים שכבר נאמרו, ברשותכם.

<רויטל טופר-חבר טוב: רק לדייק פה כל מיני דברים שנאמרו.

<רויטל טופר-חבר טוב: קודם כל, גם בשב"ן יש מסננת מקצועית ולא כל תרופה עכשיו נכנסת.

<רויטל טופר-חבר טוב: כמו שהיא אמרה, זה רק אישורים של FDA.

<רויטל טופר-חבר טוב: אני מתייחסת למה שנאמר גם ממרכז אדווה וגם מהאוצר.

<רויטל טופר-חבר טוב: לגבי הקטע של הבטחת הכנסה - גם בסל היום יש פטור מהשתתפויות עצמיות לכל מיני סוגי אוכלוסייה.

<רויטל טופר-חבר טוב: בין היתר, כאלה שמקבלים הבטחת הכנסה.

<רויטל טופר-חבר טוב: כבר יש את המבחנים וזה מתבצע כבר וזה נעשה במסגרת הסל.

<רויטל טופר-חבר טוב: לגבי בכלל נתונים לגבי מי מבוטח בשב"ן - גם בתוך הדוח שלנו שאנחנו מפרסמים מידי שנה יש נתונים כמה מאלה שמקבלי הבטחת הכנסה, למשל, בגילאי 65 ומעלה, כמה מתוכם יש להם שב"ן.

<רויטל טופר-חבר טוב: אנחנו רואים שיש שם 60% שיש להם שב"ן.

<רויטל טופר-חבר טוב: זאת אומרת, שגם אנשים שהם קשישים והם מקבלי הבטחת הכנסה ואין להם כל כך הרבה כסף, בגלל הצורך, וכנראה שהם משתמשים בשב"ן, הם כן הולכים ורוכשים שב"ן במעט הכסף שיש להם.

<רויטל טופר-חבר טוב: זאת אומרת, צריך לקחת גם את הדברים האלה בחשבון.

<רויטל טופר-חבר טוב: יש כל מיני רעיונות שמדברים עליהם ודובר עליהם, גם בעבר ואני מניחה שגם בעתיד, של כן לייצר איזשהו סבסוד לאוכלוסייה הזו.

<רויטל טופר-חבר טוב: זה חלק מהדברים שמדברים עליהם.

<שני שילה: אני חייבת לומר מילה אחת בתור נציגת ארגון חולים.

<שני שילה: שמי שני שילה ואני נציגת חולי סרטן הריאה בישראל.

<שני שילה: אני מוחה כנציגת החולים על הדברים שעו"ד אפרת, או לא זוכרת, אמרה.

<שני שילה: כנראה שהיא או בני משפחתה לא היו במצב - - -

אלי אלאלוף: לא, לא להפוך את זה לאישי.

<שני שילה: בסדר.

<שני שילה: סליחה, לא אישי.

<שני שילה: אבל אני מכירה חולים רבים שעומדים בפני מצב שיש תרופה שיכולה להציל את חייהם והיא עדיין לא נמצאת בסל, ואם הם לא יקבלו אותה הם פשוט ימותו.

אלי אלאלוף: אני מודה.

אלי אלאלוף: אדון גיסין, הנציגה שלך דיברה דקה לפני.

<שלמה פשקוס: צריך להבדיל ולהבחין בין תרופות שמאושרות על-ידי ה-FDA שזה לא הוכחה סופית לזה שיש לזה השפעה, שהסל הציבורי, ועדת הסל דורשת יותר מרק אישור של ה-FDA, לעומת זאת שייכנס לשב"ן לדרוש רק אישור של FDA, שזה בעיקר מבטיח שזה לא פוגע באנשים - - -

אלי אלאלוף: הבנו את זה.

<אליעזר רחמילביץ: כבוד היושב-ראש, אני מבקש לשאול את הד"ר שאלה.

<אליעזר רחמילביץ: אנחנו שמענו פה מהגברת שכאילו יש מרכזים לטיפול בסרטן שד שלא מעבירים את המידע בצורה - - -.

<אליעזר רחמילביץ: האם אתה יכול להתייחס לזה?

<אליעזר רחמילביץ: ד"ר וילמוש מרמרשטיין, יו"ר האיגוד אונקולוגי.

<אליעזר רחמילביץ: ראשית, מה זה תרופה מצילת חיים?

<אליעזר רחמילביץ: אין דבר כזה.

<אליעזר רחמילביץ: יש דבר כזה רק בחולים שמקבלים טיפול מסייע, זה היחיד.

<אליעזר רחמילביץ: רוב התרופות מאריכות חיים.

<אליעזר רחמילביץ: השאלה היא כמה אנחנו מוכנים לשלם עבור כל חודש.

<אליעזר רחמילביץ: אני אומר שאין מחיר לחיים, אבל אין לנו גם קופה לאין סוף.

<אליעזר רחמילביץ: האיגוד לצורך הכללה בסל עובד עם משרד הבריאות די הדוק.

<אליעזר רחמילביץ: אני יכול לחתום, בחמש שנים האחרונות לפחות שאני מתעסק, לא היתה תרופה שכן מצילה חיים - זאת אומרת, נותנת כטיפול מסייע או מאריכה חיים מעבר לשנה - לא נכללה בסל התרופות באונקולוגיה.

<אליעזר רחמילביץ: סל התרופות שלנו באונקולוגיה אחד מהטובים.

<קריאה: - - -מעבר לשנה.

<קריאה: כן.

<קריאה: מעבר לשנה.

<קריאה: לא מדברים על חודש-חודשיים.

אלי אלאלוף: אבל אנחנו היום לא מדברים רק על אונקולוגיה.

אלי אלאלוף: זה היה הדיון הקודם, זה השלכות של הדיון הקודם.

אלי אלאלוף: בכל מכון אונקולוגי בכל בית-חולים יש יחידת מחקר – נכון.

אלי אלאלוף: אבל לא כל מחקר מתאים לכל חולה, ואז הרופא מציע.

אלי אלאלוף: באתר האיגוד, באינטרנט יש אתר שכל רופא יודע באיזה מכון איזה מחקר מתנהל ומעבירים את המידע מאחד לשני.

אלי אלאלוף: תודה רבה, ד"ר מרמרשטיין.

אלי אלאלוף: אני רוצה להודות תודה לידידי חבר הכנסת ד"ר אחמד טיבי על כך שהביא את הנושא לדיון.

אלי אלאלוף: זו היתה הצעה דחופה במליאה ועברה לטיפול הוועדה.

אלי אלאלוף: אי-אפשר לגמור את הדיון הזה בסיכום כלשהו כי זה דיון כואב ומדובר בטיפול באוכלוסייה שקשה לנו לראות אותה, ואנחנו סובלים יחד איתה.

אלי אלאלוף: באמת ליבי עם כל אחד שסובל באופן אישי וסובל עם משפחתו בנושא הזה.

אלי אלאלוף: ננסה להגיע למשאלות ליבנו, לפחות שיובאו לידיעת סגן השר ולמערכות השונות, כולל של האוצר.

אלי אלאלוף: אני יודע שלא רק מספרים מעניינים אותם.

אלי אלאלוף: להם, לא פחות מאיתנו, יש את השיקול הרחב שאמור לעזור להתקדם.

אלי אלאלוף: אנחנו ממליצים לסגן השר לעדכן בצורה קבועה את סל התרופות ב-2% מתוך הסל הקיים היום שהוא 40 מיליארד שקל.

אלי אלאלוף: אנחנו קוראים לסגן השר לכלול את התרופות מצילות החיים או את אלו שאמורות לשפר את החיים ברמה של השב"ן הנמוכה ביותר.

אלי אלאלוף: שלישית, אנחנו מבקשים למצוא את הדרכים, ושמענו על חלקן, לכל אלה שאינם משיגים היום - יש דרכים להגיע אליהם - לרובם, אם לא ככולם.

אלי אלאלוף: אני האחרון שמוכן להשאיר אדם אחד בחוץ שבגלל מצבו הכלכלי או התרבותי או המקצועי או מכל סיבה שהיא אינו יכול לקבל את השירותים שאחרים יקבלו בזכות מודעות שלהם וכספם.

אחמד טיבי: ברשותך, אדוני היושב-ראש, שיתוף פעולה בין-לאומי להנגשה ומאגר נגיש וברור לכלל המחקרים בארץ ובעולם, עם הגדלת מחקרים קליניים וטיפולי חמלה, וזה הנקודה השנייה.

אלי אלאלוף: אני בעד.

אלי אלאלוף: תודה וכל טוב.

אלי אלאלוף: תודה לכם, הישיבה נעולה.